裴将军昊射虎图赞
李翰 (Tang)
憬彼山戎，噬我封略。有偫者虎，载肆腾搏。边氓懔懔，若崩厥角。将军出塞，屏黜车骑。进马前当，挺身以饵。威有所服，精有所聚。气全以雄，力果而取。震惊矍矍，虎反如鼠。威武桓桓，人反如虎。劲弓雷霹，长矢电激。中口穿胸，贯心洞腋。视如空皮，划若破的。应发连毙，纷纭枕籍。据鞍遥叱，挥箠逆击。闭目沈冥，丧精擗易。三军骇呼，万灵动魄。海波为腾，塞草皆赤。卞庄俟斗，方闻两获。汉将如飞，几为所扼。将军神勇，冠世超昔。号猿未工，饮羽非敌。弧矢之设，以威四方。偫虎既夷，狄人来降。收闼罢扃，山川以宁。至今北荒，犹畏其灵。